laion/Wikipedia-Exotic huggingface dataset:
מלון מר

מלון מר (שם מדעי: Momordica charantia) או karela בכמה שפות בהודו, הוא מין של מטפס טרופי וסובטרופי חד-שנתי ממשפחת הדלועיים, נפוץ כגידול לשם פריו האכיל, אשר נחשב אחד מהמרירים שבפירות. מוצא הפרי אינו ידוע, אך הוא נפוץ למדי בדרום ודרום-מזרח אסיה, סין, אפריקה והקריביים. המלון המר הוא מטפס עשבוני בעל קנוקנות המגיע עד לגובה של 5 מטר. העלים פשוטים, מנוגדים, בעלי 3-7 אונות, באורך של 4-12 ס"מ. הצמח חד-ביתי, כלומר על כל צמח פרחים זכריים ונקביים נפרדים בצבע צהוב. הפרי בעל קליפה גבשושית וצורה מאורכת ייחודית. הפרי חלול, עם שכבה דקה יחסית של בשר העוטפת את חלל הזרעים המרכזי, המלא במספר זרעים שטוחים וליבה. הזרעים והליבה בעלי צבע לבן כאשר הפרי בוסר, ומשתנה לאדום לאחר ההבשלה. הזרעים אינם מרירים במיוחד וניתן להסיר אותם לפני הבישול, הליבה לעומת זאת מקבלת טעם מתוק בהבשלה מלאה. בשלב זה הליבה יכולה להיאכל ללא בישול, אך הבשר יהיה קשה מדי לאכילה. ליבת הפרי האדומה והמתוקה משמשת כמרכיב בסלטים מיוחדים בסגנון מזרח אסייתי. לבשר מרקם פריך ומימי בדומה למלפפון או פלפל ירוק. הקליפה רכה ואכילה. הפרי לרוב נאכל במצב בוסר. הגם שהפרי ניתן למאכל גם במצב חצי בשל כאשר צבעו צהוב, טעמו נהיה מריר יותר עם ההבשלה. פרי בהבשלה מלאה משנה את צבעו לכתום, מקבל מרקם רך ועיסתי, והוא מריר מדי למאכל. בנוסף, הפרי מתבקע למספר חלקים אשר מסתלסלים לאחור בחושפם זרעים בעלי ציפה אדומה דביקה ומבריקה. מלון מר קיים במגוון גדלים וצורות. המלון מר האופייני לסין הוא באורך 20-30 ס"מ, מאורך עם קצוות כהים, בעל בליטות עדינות, וצבע ירוק בהיר. המלון מר האופייני להודו לעומת זאת, צר יותר, בעל קצוות חדים, צבעו ירוק או לבן, ופני השטח מכוסים ב"שיניים" משוננות דמויות משולש. בין שתי דוגמאות קיצוניות אלו ישנו מגוון אינסופי של צורות. מלון מר כמעט ולעולם לא מעורבב עם ירקות אחרים בגלל מרירותו הגבוהה, אף על פי שניתן להפחית מרירות זו במידה מסוימת על ידי השריה במלח ושטיפה לאחר מכן. מלון מר נפוץ בבישול הסיני בשל מרירותו, במוקפצים, מרקים ותה. הפרי אהוד גם בבישול ההודי, כאשר לעיתים קרובות מכינים אותו עם תפוחי אדמה ויוגורט מהצד כדי להפחית מרירות. הפרי אינו נפוץ כל כך ביפן אך מהווה מרכיב מרכזי במטבחי אוקינאווה. באינדונזיה, הפרי משמש במגוון מנות כמו מוקפצים, בישול בחלב קוקוס, ומאודים. בווייטנאם, פרוסות מלון מר טריות נצרכות עם שבבי בשר מיובש. מלון מר ממולא בחזיר טחון מוגשים כמרק קייצי אהוד בדרום. הפרי אהוד גם בנפאל, ופקיסטן. בפיליפינים הפרי מכונה בשם אמפליה, ומשמש במגוון מנות. זרעי מלון מר הם בעלי טעם מתוק, וגם כן ניתנים למאכל, אך ידועים כמעוררי בחילה. מלון מר מכיל כמות גבוהה של ויטמין C, וחומצה פולית. מלון מר משמש ברפואה הסינית במשך שנים רבות. כמו רוב המאכלים המרירים, המלון מר עוזר לבעיות עיכול. הפרי מכיל זרעים בעלי ציפה דביקה זרעים של מלון מר לאחר שטיפת הציפה פרח ועלווה בשוק מדיה וקבצים בנושא מלון מר בוויקישיתוף מלון מר, באתר ITIS (באנגלית) מלון מר, באתר NCBI (באנגלית) מלון מר, באתר האנציקלופדיה של החיים (באנגלית) מלון מר, באתר Tropicos (באנגלית) מלון מר, באתר GBIF (באנגלית) מלון מר, באתר The Plant List (באנגלית) מלון מר, באתר IPNI (באנגלית) אורון אופק‏, זו הסיבה שכדאי לכם לנסות מלון מר (למרות הטעם שלו), באתר וואלה, 13 בנובמבר 2018
נס חיל האוויר המלכותי הניו זילנדי

נס חיל האוויר המלכותי הניו זילנדי הוא הדגל המשמש את חיל האוויר המלכותי הניו זילנדי ומונף באופן יום יומי בבסיסי החיל כמו גם על מטוסים אשר נושאים על סיפונם ראשי מדינות זרות, מושלים כללים של המדינות שהן ממלכות חבר העמים הבריטי, ראשי ממשלות, שרי קבינט או כל אישיות חשובה אחרת. הדגל נכנס לשימוש בשנת 1939. עיצובו מתבסס על עיצובו של נס חיל האוויר המלכותי הבריטי. נס בריטי עם דגל הממלכה המאוחדת בקנטון, שדה בצבע כחול שמיים (כחול חיל אוויר) ורונדל משחית את השדה. בנס חיל האוויר הניו זילנדי משובצות האותיות NZ במרכז העיגול האדום. נס חיל האוויר המלכותי הניו זילנדי, באתר דגלי העולם (באנגלית) אתר משרד התרבות והמסורת של ניו זילנד - דגלים ניו זילנדיים אחרים האנציקלופדיה של ניו זילנד 1966 - דגלים, נס ניו זילנד ודגלי הממשל ערך זה הוא קצרמר בנושא סמלים. אתם מוזמנים לתרום לוויקיפדיה ולהרחיב אותו.
רב הונא בריה דרב יהושע

רב הונא בריה דרב יהושע נמנה עם הדור החמישי של אמוראי בבל, ומן הבולטים שבהם. למד תורה מפי אביי ורבא בישיבת פומבדיתא. חברו ובר הפלוגתא שלו הוא רב פפא. כשחברו הקרוב ושכנו, רב פפא, הקים את הישיבה בעיר נרש שבבבל, הצטרף אליו רב הונא בריה דרב יהושע ושימש בישיבה כראש כלה (נושא הדרשות בחודשי אדר ואלול, שאז הגיעו האנשים שעבדו לפרנסתם ולא הזדמנו לישיבה עד חודשים אלו, הנקראים ירחי כלה). בזמן לימודו אצל רבא התפרנס רב הונא בריה דרב יהושע מקרקע קטנה שהייתה לו וכך יכול היה להשקיע זמנו בלימוד. בשלב מאוחר יותר עשה שותפות עם ידידו רב פפא והתפרנס ממכירת שומשמין. רב הונא בריה דרב יהושע היה ותרן ומעביר על מידותיו. פעם אחת חלה רב הונא בריה דרב יהושע, וכשהגיע רב פפא לבקרו ראה כי הוא גוסס והורה להכין לו תכריכים. בסוף החלים רב הונא בריה דרב יהושע מחוליו, ואמר כי אמנם נקנסה עליו מיתה, אך מאחר שהוא נהג כל חייו בוותרנות ולא העמיד על מידותיו, אף הקב"ה לא דקדק אחריו וויתר לו. כמו שנאמר 'נושא עון ועובר על פשע'; למי נושא עון? - לעובר פשע. על פי ספר הכריתות, נפטר בשנת תשכ"ב לשטרות (ד'קע"א - 411). הרב אהרן היימן סובר שנפלה טעות, ומציע כתאריך חלופי את שנת תרפ"ב (ד'קל"א - 371). על חבריו נמנה רב אדא בר אבא. על כך מסופר, כי מנהגו של רב נחמן בר יצחק היה שמדי יום לפני שנכנס לדרשה היומית הוא סיכם את יסודות הסוגיה עם רב אדא, וכך הייתה הסוגיא ברורה לו ונכנס לדרשה. באותו יום שנפטר רב אדא, עיכבו אותו רב פפא ורב הונא בריה דרב יהושע שלא היו במעמד סיום המסכת שערך רבא למסכת, ושאלו אותו כיצד למד רבא הלכות מסוימות בהלכות מעשר בהמה. רב אדא אמר להם את תורתו של רבא, ובינתיים חיכה רב נחמן בר יצחק לרב אדא שיבוא ללמוד עמו ולסכם את יסודות הסוגיא, וכבר הגיע זמן הדרשה אך רב נחמן בר יצחק התעכב כי חיכה לרב אדא שיכין עמו את השיעור. שאלו תלמידיו את רב נחמן: מאוחר כבר, מדוע מחכה רבינו? השיב רב נחמן בר יצחק: מחכה אני שתבוא לכאן מיטתו של רב אדא בר אבא שנפטר. מיד יצא הקול שנפטר רב אדא. הרב אהרן הימן, "רב הונא בריה דרב יהושע", תולדות תנאים ואמוראים, לונדון, תר"ע, חלק א, עמודים 351-353, באתר היברובוקס רב הונא בריה דרב יהושע, ב"אנציקלופדיה יהודית" באתר "דעת" תלמוד בבלי, מסכת ברכות, דף נ"ז, עמוד א'. תלמוד בבלי, מסכת גיטין, דף ע"ג, עמוד א'. תלמוד בבלי, מסכת ראש השנה, דף י"ז, עמוד א'. הרב שמשון מקינון, ספר כריתות עם עיטור סופרים, ירושלים: הוצאת "דברי סופרים", תשמ"ג, חלק רביעי, עמ' קעב (ראו הערה ל); הרב אהרן הימן, "רב הונא בריה דרב יהושע", תולדות תנאים ואמוראים, לונדון, תר"ע, חלק א, עמוד 353, באתר היברובוקס תלמוד בבלי, מסכת בבא בתרא, דף כ"ב, עמוד א'.
רמשטיין

האם התכוונתם ל... רמשטיין (עיר) – עיירה במערב גרמניה רמשטיין (להקה) – להקה גרמנית רמשטיין (בסיס) – בסיס של חיל האוויר האמריקאי ונאט"ו, בקרבת העיירה רמשטיין אסון התצוגה האווירית ברמשטיין – אחד מאסונות האירובטיקה הגדולים בכל הזמנים
לאנדרו סומוסה

לאנדרו דניאל סומוסה (בספרדית: Leandro Daniel Somoza; נולד ב-26 בינואר 1981 בבואנוס איירס, ארגנטינה) הוא כדורגלן עבר ארגנטינאי ששיחק בעמדת הקשר, וכיום מאמן כדורגל. סומוסה החל לשחק בקבוצת ולס סארספילד, אחת מחמש הקבוצות הגדולות של ארגנטינה. הוא נחשב לאחד השחקנים החשובים של הקבוצה ומילא תפקיד מרכזי בזכייתה באליפות הקלאוסורה לשנת 2005. בהרכבה של הקבוצה שיחקה גם ליאנדרו גרסיאן והשניים זכו לתשומת לב רבה גם בשל הדמיון בשמותיהם. ב-2006 עבר סומוסה לשחק בוויאריאל הספרדית והצטרף לבני ארצו ששיחקו אז בקבוצה - חואן רומן ריקלמה, גונזאלו רודריגז, רודולפו ארואברנה, מריאנו ברבוסה ופבריסיו פואנטס. הוא אמנם שיחק ב-25 ממשחקי קבוצתו בליגה אך לא הצליח לבסס את מקומו בהרכב הקבוצה וכעבור שנה הושאל לריאל בטיס בה גם נכשל לתפוס מקום בהרכב. ב-2008 רכשה ולס סארספילד את כרטיסו בחזרה. סומוסה ערך את הופעת הבכורה שלו במדי נבחרת ארגנטינה בספטמבר 2007 בהפסד לברזיל. הוא ערך הופעה נוספת במדים הלאומיים בהפסד לספרד. לאנדרו סומוסה, באתר Transfermarkt לאנדרו סומוסה, באתר Soccerway לאנדרו סומוסה, באתר BDFutbol לאנדרו סומוסה, באתר WorldFootball.net לאנדרו סומוסה, באתר National Football Teams לאנדרו סומוסה, באתר FootballDatabase.eu פרופיל המאמן, באתר Transfermarkt
פגז נפיץ פלסטי

פגז נפיץ פלסטי או פגז מעיך הוא סוג של פגז הנורה מטנקים. בעבר שימש לירי נגד טנקים, אך עם התקדמות המיגון נעשה הנפיץ פלסטי לא יעיל נגד מטרות אלו ולכן כיום השימוש בו נעשה כנגד מבנים, חי"ר ורק"ם קל. פגז נפיץ פלסטי מורכב בעיקר מחומר נפץ פלסטי, מעטפת דקה ומרעום אחורי. בעת הפגיעה במטרה המעטפת נקרעת, וחומר הנפץ נמרח על המטרה בצורת דיסקה. המרעום האחורי יוזם את חומר הנפץ, שמתפוצץ בצמוד ללוח המיגון. הודות לקרבה הרבה למיגון, צורת ההמרחות של חומר הנפץ והכמות הרבה שלו, הפיצוץ יוצר גל הדף שנע דרך המיגון. גל ההדף אינו חודר את המיגון אלא גורם לפיצול חלקו הפנימי של המיגון לתוך המטרה. אפקט זה ידוע בשם "אפקט המפצל". הרסס שנוצר על ידי אפקט המפצל נע ופוגע בצוות ובמנגנוני המטרה. בנוסף לרסס המטרה מזדעזעת בצורה אלימה היכולה לגרום לפגיעה במנגנונים מכניים, הידראוליים ואלקטרוניים. בנוסף ליכולת נגד רק"ם, הנפיץ פלסטי יכול לשמש כנגד חי"ר ובניינים מכיוון שהוא מכיל כמות גדולה של חומר נפץ. יתרונות: רב תכליתיות - מסוגל להשמיד רכב קרבי משוריין, חיל רגלים ובניינים. יכולת החדירה אינה מותנית במהירות הפגיעה (חדירה על בסיס אנרגיה כימית ולא קינטית). חסרונות: מעטפת הנפיץ פלסטי דקה ואינה עומדת במהירויות לוע גבוהות - דבר הפוגע בדיוק. פגז מיוצב סחרור, ולכן לא ניתן לירות פגז נפיץ פלסטי מתותחים חלקי קדח. אינו יעיל כנגד מיגון מודרני רב שכבתי או מרווח (כגון פלטות בזוקה). יעיל רק כנגד מיגון שעוביו אינו יותר מפי 1.5 מקוטר הפגז. הנפיץ פלסטי פותח על ידי הבריטי צ'ארלס דניסטון בורניי בשנות הארבעים המוקדמות של המאה ה-20. הפגז פותח לירי נגד ביצורים, אך במהרה התברר שהוא יעיל כנגד מיגון פלדה. הנפיץ פלסטי שימש במערב כתחמושת נ"ט עד לשנות השבעים כאשר מיגון הטנקים החל להיות חסין כלפי אפקט המפצל. בשנות השמונים החלו מדינות המערב לייצר תותחי טנקים חלקי קדח בקוטר 120 מ"מ והנפיץ פלסטי איבד את מקומו. למרות זאת צבאות הממשיכים להפעיל תותחי 105 מ"מ, כולל צה"ל, משתמשים בנפיץ פלסטי כנגד חי"ר ובניינים. לעומת זאת, הצבא הבריטי צייד את הטנקים שלו בתותחי 120 מ"מ סליליים כדי להמשיך להשתמש בנפיץ פלסטי. מדיה וקבצים בנושא פגז נפיץ פלסטי בוויקישיתוף
בבל (פירושונים)

האם התכוונתם ל... בבל – עיר-מדינה עתיקה במסופוטמיה מלכי בבל גלות בבל – גלות ממלכת יהודה לבבל ממאה ה-6 לפנה"ס יהדות בבל – שמה של הקהילה היהודית עתיקת היומין במסופוטמיה (עיראק של היום) המרכז למורשת יהדות בבל – מוזיאון בעיר אור יהודה בבל הגדולה – דמות מחזון יוחנן, אחד מספרי הברית החדשה בבל (סרט) – סרט דרמה מ-2006 הוצאת בבל – הוצאת ספרים עצמאית ישראלית "בבל" – כינויו של אשרף מרואן, מרגל שהפעילה ישראל במצרים, החל משנת 1969 "בבל" – כינויו של בסיס צה"ל באום חשיבה כיכר בבל – כיכר ציבורית במרכז ברלין הקרויה על שמו של אוגוסט בבל דג בבל – בעל חיים בדיוני המופיע בספר "מדריך הטרמפיסט לגלקסיה" מאת דאגלס אדמס על נהרות בבל – שמו של מזמור קל"ז בספר תהילים על נהרות בבל (שיר) – שיר שהתפרסם על ידי להקת בוני אם בשנת 1978 אישים שזהו שם משפחתם אוגוסט בבל – סוציאל-דמוקרט גרמני, אחד ממייסדי המפלגה הסוציאל-דמוקרטית הגרמנית ויליאם בבל – מלחין אנגלי בבילון (פירושונים) מגדל בבל (פירושונים) באבל (פירושונים)
קינדר

קינדר (Kinder) היא מילה בגרמנית שמשמעותה "ילדים". האם התכוונתם ל... ביצת קינדר – ממתק שוקולד לילדים בצורת ביצה המכיל צעצוע קטן להרכבה, מתוצרת חברת פררו האיטלקית קינדר בואנו – חטיף שוקולד מתוצרת פררו קינדר-טרנספורט – כינוי למשלוחי הצלה של עשרת אלפי ילדים יהודים מגרמניה, אוסטריה וצ'כוסלובקיה לבריטניה לפני מלחמת העולם השנייה וירטוס בולוניה – קבוצת כדורסל איטלקית המבוססת בעיר בולוניה, נקראה בעבר "קינדר בולוניה"
בית שמעון הבורסקאי

בית שמעון הבורסקאי הוא בניין ביפו העתיקה שבו, על-פי המסורת הארמנית, התארח פטרוס הקדוש, אחד השליחים אשר הפיצו את תורת ישו והאפיפיור הראשון. לפי המסורת הקתולית שכן הבית במקום בו ניצבת כיום כנסיית פטרוס הקדוש הקתולית, ואילו הרוסים מחזיקים בגרסה שלישית הממקמת אותו בכנסיית פטרוס הקדוש באבו כביר. לפי ספר מעשי השליחים, במהלך שהותו של פטרוס הקדוש בלוד הסמוכה הוא נקרא ליפו, בעקבות מותה של אישה מאמינה ורבת חסד בשם טביתא (בשמה היווני Δορκάς, "צְבִיָּה"). כאשר הגיע לעליית הגג שבה שכבה גופתה לפני הקבורה, שילח את האלמנות המקוננות והתפלל לאלוהים. לאחר מכן פנה לאישה המתה במילים: "טביתא, קומי!" וזו מיד פקחה את עיניה והתיישבה. לאחר מעשה הנס נשאר פטרוס הקדוש ביפו והתארח בביתו של שמעון הבורסקאי (אנ'). יום אחד עלה לגג הבית על מנת להתפלל, וחש רעב עצום. בעת שהמתין לארוחה הופיע בפניו חיזיון, ובו מלאך שציווה אותו לאכול מ"כל בהמת הארץ וחיה ורמש ועוף השמים". פטרוס מוחה כי מעולם לא אכל "פיגול וטמא" ונענה כי "את אשר טיהר האלוהים אתה אל תטמאנו". חזונו של פטרוס הקדוש בבית שמעון הבורסקאי הכשיר את הקרקע לביטול דיני הכשרות ולפעילות המסיונרית של הנוצרים בקרב לא-יהודים באותה עת. הדוגמה הישירה לכך היא התנצרותו של שר המאה הרומי קורנליוס בקיסריה על ידי פטרוס. במקום קיימים שרידי מגדלור משנת 1865. על גבי שרידים אלו הקימו הבריטים בתקופת המנדט הבריטי את מגדלור יפו. כמו כן הוקם במקום מסגד קטן שנקרא ג'אמע אל-בודרוס (מסגד פטרוס) בשנת 1730, לידו נבנה מגדל שמטרתו הייתה להגן על העיר מצד מערב – בורג' אלבחר (מגדל הים). הבית נמצא מספר דורות בבעלות משפחת זקריאן הארמנית אשר תפקידה היה לשמור על המגדלור עם חידושו. כנסיית פטרוס הקדוש (יפו) כנסיית פטרוס הקדוש (אבו כביר) מדיה וקבצים בנושא בית שמעון הבורסקאי בוויקישיתוף המקום באתר החברה לפיתוח יפו העתיקה
אה"מ הרמס (95)

אה"מ "הרמס" (95) (באנגלית: HMS Hermes, סימול צי 95) הייתה נושאת מטוסים של הצי המלכותי הבריטי. "הרמס" הייתה נושאת המטוסים הראשונה שהושקה בעולם ותוכננה למטרה זו, אולם נושאת המטוסים היפנית הושו הוכנסה לשירות מבצעי 6 חודשים לפניה. תכנונה של "הרמס" הושפע מלקחים שהופקו מהפעלתן של נושאות מטוסים קודמות כמו "פיוריוס" ו"ארגוס". גוף האוניה של "הרמס" (בדומה להושו) התבסס על גוף של סיירת וכלל מסלול המראה שטוח ומגדל פיקוח, הממוקם בצדה הימני של האוניה, שאיפשר לפקח על כיוון האניה ביעילות וללא כל הפרעה לפעילות האווירית. באותה העת היו למטוסים מנועים סיבוביים שהסתובבו עם כיוון השעון (במבט מירכתיי הספינה). עוצמת הסיבוב של המנוע יצרה מומנט שהשפיע על המטוס וגרם לו לנטות שמאלה לפני ההמראה. מיקום מגדל הפיקוח בצד ימין מנע התנגשות אפשרית של המטוס במבנה. לאחר הפעלתה של "הרמס" התגלה כי צוות האוויר שלה קטן מידי, יכולת ההגנה שלה מוגבלת, היא אינה מהירה מספיק לצורך פעולות ימיות צבאיות וכן אינה יציבה בים סוער. "הרמס" שנבנתה על ידי היצרנית הבריטית ארמסטרונג ויטוורת' הושקה ב-11 בספטמבר 1919 ונכנסה לשירות מבצעי רק בשנת 1923. בשנת 1932 היא הוצבה בקרבת שאנגחאי. במהלך מלחמת העולם השנייה "הרמס" שירתה תקופה קצרה במסגרת צי הבית הבריטי, שמטרתו להגן על המים הטריטוריאליים הבריטים. החל מאוקטובר 1939 היא הוצבה באוקיינוס האטלנטי הדרומי. "הרמס" שיתפה פעולה עם הצי הצרפתי שבסיסו היה בדקר עד עלייתה לשלטון של ממשלת וישי בצרפת. לאחר מכן מטוסיה של "הרמס" השתתפו בתקיפה של כלי שיט צרפתיים שעגנו בדקר, בפעולות שקדמו לקרב על דקר. ביולי 1940 היא התנגשה בספינת מסחר, ותוקנה בסימונסטאון שבדרום אפריקה. בהמשך היא סיירה באוקיינוס ההודי כחלק מהצי המזרחי הבריטי. במהלך הפשיטה באוקיינוס ההודי של הצי היפני עגנה "הרמס" בנמל בטרינקומלי, ציילון, לצורך שיפוצים. בעקבות התרעה מראש על תקיפה יפנית היא עזבה את הנמל, אך בשובה ב-9 באפריל 1942 היא אותרה בבטיקלואה על ידי מטוס סיור יפני. "הרמס" שהייתה ללא מטוסים, הותקפה על ידי 70 מפציצים יפניים, ספגה 40 פגיעות ולבסוף טבעה, ועמה 307 מלחים מצוותה. הליווי שלה, שהורכב מהמשחתת ומפייר ומהקורבטה הוליהוק ושתי מכליות נוספות הוטבעו גם כן. 590 ניצולים נאספו על ידי אוניית בית החולים ויטה ונלקחו לקולומבו. שרידיה של "הרמס" ממוקמים באוקיינוס ההודי ליד בטיקלואה, ציילון. מדיה וקבצים בנושא אה"מ הרמס בוויקישיתוף נושאת המטוסים "הרמס" אתר ארכיון הצי האווירי נושאת המטוסים הרמס אתר בסיס הנתונים של מלחמת העולם השנייה גלריית תמונות של נושאת המטוסים "הרמס" אתר www.maritimequest.com אניות המלחמה הבריטיות בסביבות שאנגחאי, דואר היום, 2 בפברואר 1932 צ'רצ'יל על טיבוע דורסטשייר וקורנוייל, הַבֹּקֶר, 14 באפריל 1942
בלקברן

בלקברן (באנגלית: Blackburn) היא עיר גדולה במחוז לנקשייר שבצפון אנגליה, 32 ק"מ צפונית מהעיר מנצ'סטר. שמה הרשמי של בלקברן הוא "בלקברן-דרווין" על שם העיירה הגובלת בה מדרום אך נמצאת בתחום שיפוטה. במרכז העיר זורם נהר בלאקווטר. נכון לשנת 2011 מתגוררים בבלקברן 117,963 תושבים. חפירות ארכאולוגיות בהרים מסביב לבלקברן גילו שרידים מתקופת הברונזה. בלקברן ממוקמת במקום בו נסללה בעבר דרך עבור הצבא הרומאי אשר חצה את נהר בלאקווטר צפונה לכיוון מצודות באזור מנצ'סטר של היום. הנצרות הגיעה לבלקברן בסוף המאה השישית, כנראה בשנת 596 (ישנה הוכחה לבניית כנסייה בעיר באותה שנה). העיר הייתה יעד חשוב בתקופה האנגלו-סקסונית כאשר הייתה אחת העיירות החשובות של נורת'מבריה. שמה של בלקברן היה "בלצ'בורן" כפי שתועד בספר יום הדין משנת 1086 עבור המלך ויליאם הראשון. מקור שמה לא ברור. יש השערות שזה שילוב של מילים בשפה האנגלית העתיקה ויש השערות ששמה של העיר הוא בלק-בורן (זרם שחור). במהלך המאה ה-13 נפתחו בבלקברן הרבה מפעלי טקסטיל. במאה ה-14 הפלמים התיישבו באזור ועזרו לפתח את כלכלת העיר בהתבסס על תעשיית הטקסטיל. במהלך המאות ה-18 וה-19 עד תחילת המאה ה-20 הפכה בלקברן ל"בירת האריגה העולמית" והפכה מעיירה קטנה המונה 5,000 תושבים לעיר המונה 130,000 תושבים. הצניחה בתעשיית הטקסטיל הכתה לא רק בבלקברן אלה בכל עיר שהתבססה על התעשייה בערך בסוף המאה ה-19 ותחילת המאה ה-20. בשנות ה-50 הגיעו לבלקברן הרבה מהגרים מהודו ופקיסטן. כמות המוסלמים בבלקברן היא מהגבוהות באנגליה וויילס. בלקברן ממוקמת על נהר בלאקווטר בצפון מחוז לנקשייר, 32 ק"מ צפונית למנצ'סטר ו-296 ק"מ צפונית ללונדון. בלקברן ממוקמת בגובה 122 מטר מעל גובה פני הים. העיר גובלת בדרומה באדמת ביצות ובצפונה בעמק ריבל. העיר ממוקמת בין על הרי מזרח לנקשייר ועל כן ישנם רחובות תלולים. מרכז העיר ממוקם בין מספר גבעות. בלקברן היא העיר הגדולה במזרח לנקשייר ונמצאת כ-15 קילומטר מערבית מהעיר פרסטון שהיא המרכז המנהלי של מחוז לנקשייר. האקלים בבלקברן הוא אקלים ימי מתון. כמו ברוב הערים בבריטניה הקיץ קריר והחורף מתון. נכון לשנת 2001 חיים בעיר ובמטרופולין שלה 105,085 תושבים בצפיפות של 4,291/ק"מ². בעיר חיים 69.2% אנגלים לבנים, 14.31% הודים ו-11.45% פקיסטנים. 12.33% מתושבי העיר נולדו מחוץ לשטח האיחוד האירופי. 57.53% תושבי העיר הם נוצרים, 25.74% מוסלמים ו-15.98% אחרים. 'קניון בלקברן' הידוע בשמו השני ("מרכז הקניות בלקברן") הוא הקניון היחיד בעיר עם 130 חנויות. הקניון נמצא באזור מרכזי עם מסחר רב גם מחוץ לו וברחובות הסמוכים. השוק של בלקברן נמצא גם הוא בקרבת מקום. מקומות עבודה רבים מספקים מספר מפעלים גדולים הקשורים לצבא בריטניה. תחנת רכבת המחודשת של בלקברן ממוקמת במרכז העיר אותה משרתת רשת רכבות של חברת נורת'רן. נמל תעופה הבינלאומי בלאקפול נמצא 37 ק"מ מערבית לבלקברן והוא נמל התעופה הקרוב לעיר. נמל תעופה של מנצ'סטר שהוא נמל התעופה העמוס ביותר מבין נמלי התעופה בבריטניה אחרי לונדון, ממוקם 45 ק"מ דרום מזרחית לבלקברן. מועדון הכדורגל החשוב ביותר בעיר הוא בלקברן רוברס המשחק בצ'מפיונשיפ. אצטדיון הבית של הקבוצה הוא אצטדיון אווד פארק. המועדון זכה באליפות בשנת 1995 וגביע הפוטבול ליג ב-2002. מדיה וקבצים בנושא בלקברן בוויקישיתוף אתר האינטרנט הרשמי של בלקברן
אור גורן

אור גורן (נולד ב-20 באוקטובר 1956) הוא כדורסלן עבר ישראלי. גורן נולד בקיבוץ משמר העמק, בן לאדם (פוטו) גורן, משחקניה הבולטים בעבר של הפועל משמר העמק ולימים מאמן נבחרת הנוער. אחיו של אור, דודו, שיחק בהפועל גבת/יגור ובהפועל גן שמואל. כבר בנעוריו נמנה גורן עם סגל קבוצת הבוגרים המקומית, ולאחר מכן עם סגל הקבוצה האזורית המאוחדת, הפועל מגידו. גורן הצטיין, ועד מהרה עבר לשחק במדי הקבוצה הבכירה באזור, הפועל גבת/יגור. בעונת 1975/1976 העפילה גבת/יגור לגמר גביע המדינה בפעם השנייה ברציפות, וזאת לאחר שהדיחה את מכבי תל אביב. הקבוצה זכתה בגביע המדינה לאחר ניצחון על הפועל תל אביב. גבת/יגור הייתה הקבוצה הראשונה מחוץ לעיר תל אביב שזוכה בתואר כלשהו (אליפות או גביע). גורן היה שותף לזכייה זו והצטיין במשחק הגמר. גורן שיחק גם בהפועל ומכבי רמת גן, הפועל גליל עליון, אליצור נתניה, אליצור נווה-דוד רמלה, ביתר תל אביב ומכבי חדרה. כמו כן שיחק שנתיים באוניברסיטת יוסטון. הוא שיחק 77 משחקים במדי נבחרת ישראל. גורן ממוקם במקום החמישי בטבלת קלעי כל הזמנים, כאשר רק דורון ג'מצ'י, מיקי ברקוביץ', עופר אשד ובוזי ינאי קלעו יותר ממנו. הוא נבחר במקום ה-31 ברשימת 50 הכדורסלנים הישראלים הטובים ביותר בכל הזמנים שפורסמה בספר שכתב פרשן הכדורסל ערן סלע, "היכל התהילה". פרופיל, באתר Sports-Reference פרופיל, באתר פיב"א אור גורן - תותחן עם בייבי פייס באתר כדורסלע של ערן סלע פרופיל שחקן, אתר המנהלת
מכסחי השדים

מכסחי השדים (באנגלית: Ghostbusters) הוא סרט פנטזיה קומי משנת 1984 בבימויו של איוון רייטמן. שיר הנושא של הסרט, "Ghostbusters" בביצועו של ריי פארקר ג'וניור (אנ'), זכה לפופולריות רבה במהלך שנות ה-80 וה-90. כמו כן נוצרו שתי סדרות מצוירות מצליחות: "מכסחי השדים - האמיתיים" ו"מכסחי השדים אקסטרים". בשנת 1989 הופק סרט המשך לסרט בשם "מכסחי השדים 2". בשנת 2016 יצא הסרט "מכסחות השדים". ביולי 2020, לרגל 35 שנים לסרט הראשון, צפוי היה לצאת סרט המשך לסדרת הסרטים המקורית, בשם "מכסחי השדים: החיים שאחרי", אך בעקבות מגפת הקורונה הפצת הסרט נדחתה לנובמבר 2021. ד"ר פיטר ונקמן (ביל מארי), ד"ר ריימונד "ריי" סטנץ (דן אקרויד) וד"ר אגון ספנגלר (הארולד ראמיס) הם שלושה מדענים אשר חוקרים תופעות פאראפסיכולוגיות באוניברסיטה בניו יורק. לאחר שהם מאבדים את עבודתם, השלושה מחליטים לפתוח חברה שמתמחה בגירוש שדים ורוחות רפאים באמצעות כלים טכנולוגים מדעיים כגון רובי יונים. בהמשך הם הופכים לתקווה היחידה של האנושות כאשר הם נאלצים להילחם בשד בן 8,000 שנים בשם גוזר, אשר מעוניין להשתלט על העולם בעזרת צבא שדים. בשנת 2009 יצא המשחק "GHOSTBUSTERS: The Video Game" ל-Xbox 360, לפלייסטיישן 3 ולמחשב האישי. מדיה וקבצים בנושא מכסחי השדים בוויקישיתוף אתר האינטרנט הרשמי של מכסחי השדים (באנגלית) "מכסחי השדים", במסד הנתונים הקולנועיים IMDb (באנגלית) "מכסחי השדים", באתר נטפליקס "מכסחי השדים", באתר AllMovie (באנגלית) "מכסחי השדים", באתר Rotten Tomatoes (באנגלית) "מכסחי השדים", באתר Box Office Mojo (באנגלית) "מכסחי השדים", באתר Metacritic (באנגלית) "מכסחי השדים", באתר אידיבי "מכסחי השדים", באתר Hulu סרטים (באנגלית) "מכסחי השדים", במסד הנתונים הקולנועיים KinoPoisk (ברוסית)
מוסקטר (פירושונים)

האם התכוונתם ל... מוסקטר – חייל שחמוש במוסקט מוסקטרים – פלוגה לוחמת של משק הבית המלכותי שהייתה אמונה על אבטחת המלוכה הצרפתית. מבצע מוסקטר – תקיפה משותפת של צרפת והממלכה המאוחדת נגד מצרים ב-1956 שלושת המוסקטרים – רומן הרפתקאות קלאסי מאת אלכסנדר דיומא האב מוסקטרים של המשמר – יחידת עלית בצבא הצרפתי במאות ה-17 וה-18 מוסקט
מוסקטר

מוסקטרים (בצרפתית: Mousquetaires) היו חיילים רגליים שחימושם העיקרי – רובה מוסקט (ומכאן שמם). המוסקטרים, אשר התקיימו עוד מראשית המאה ה-16, החלו להיות נפוצים כחיל עיקרי נפרד בצבאות אירופה רק במאה ה-17. בתחילה התחרו המוסקטרים עם נושאי רמחים על הבכורה בין חילות הרגלים, אך עם הזמן נעלמו נושאי הרמחים כליל מצבאות אירופה, ונותרו המוסקטרים – אשר היו בבחינת "סוסי העבודה" של הצבאות, עד אשר הוצאו משירות בהדרגה במהלך המחצית הראשונה של המאה ה-19. המוסקטר התפתח מחיל הרגלים שקדם לו: הארקבוזר – חייל שנשקו רובה ארקבוז. ארקבוז היה רובה קל יותר מהמוסקט, ועוצמתו הייתה קטנה יותר. כתוצאה מכך, התקשו הכדורים שנורו ממנו לחדור את שריון הלוחות שעטו האבירים. הופעת המוסקט באמצע המאה ה-15 בסין והפצתו באירופה במאה ה-16 הובילה לדחיקתו האיטית של הארקבוז, אשר הוחלף ברובה החדש. בשל קצב האש האיטי והעוצמה הנמוכה של הארקבוז, היו הארקבוזרים חשופים מאוד להתקפת פרשים. בהיעדר כידון רובה בתקופה זו, נאלצו הארקבוזרים להסתמך על הגנתם של נושאי הרמחים מפני התקפות הפרשים. המוסקטים הראשונים היו כבדים מאוד – משקלם היה כ-10 ק"ג – וצריך היה להשעין אותם על חצובה בעת הירי. בנוסף לכך, המוסקטים הראשונים היו מצוידים בבריח פתיל, אשר לא היה אמין במיוחד. חרף חסרונות אלה, הפכו מוסקטרים נפוצים מאוד בצבאות האירופיים, ויחד עם נושאי הרמחים הרכיבו את עמוד השדרה של חיל הרגלים הטיפוסי בתקופתם. המצאתו של בריח הצור במאה ה-16 והפחתת משקלו של המוסקט אפשרה גמישות פעולה רבה יותר של המוסקטרים, אשר החלו לדחוק את רגליהם של נושאי הרמחים, עד אשר נעלמו אלה כליל במאה ה-18, עם כניסתם של כידוני הרובה לשירות. המבנה הטקטי הגדול הראשון של המוסקטים הוא הטרסיו הספרדי, שהתפתח ממבנים קודמים של רובים ורמחים: המוסקטרים באגפיו של גוש נושאי רמחים, ובעת התקרבות פרשים היו נושאי הרמחים מגנים על המוסקטרים. טקטיקה זו הייתה נפוצה מאוד במאה ה-16, אך בהמשך הכניס בה גוסטב השני אדולף, מלך שוודיה שינוי חשוב: במקום לסדר את חייליו בגושים גדולים העדיף גוסטב לסדר אותם בקווים ארוכים – וכך נולדה הטקטיקה הקווית. בשיטת סידור זו, מוסקטרים רבים יותר עמדו בקו החזית, ומשקלם של נושאי הרמחים הצטמצם. עיקרה של השיטה היה התקדמות בצעדים מחושבים וזהירים – וירי במטחים. בשל היותו של המוסקט רובה לא מדויק ובעל קצב אש שאינו עולה על שלושה כדורים בדקה, הייתה הטקטיקה הקווית מקובלת בצבאות האירופיים רק עד המאה ה-19 – עת נדחקה על ידי כלי נשק מדויקים יותר ובעלי קצב אש גבוה יותר. שלושת המוסקטרים פוסילייר מדיה וקבצים בנושא מוסקטר בוויקישיתוף
בום קרנבל

בום קרנבל הוא האלבום הרביעי של להקת ההיפ הופ הישראלית "שבק ס'". האלבום יצא בשנת 2008, אחרי שמונה שנות הפסקה מאז האלבום הקודם, "כנען 2000". 04:20 - הרצל אמר 05:00 - לעוף כמו ציפור 04:45 - מה שהיה היה 00:58 - הקדמה לגונגל 05:11 - יש שם גונגל בחוץ 03:40 - בום קרנבל! 03:28 - מבט אחד 04:48 - זמן לבלאגן 04:03 - מלחמה בשידור ישיר 03:14 - אני מי שאני 03:28 - אל תקראו לזה קאמבק 06:50 - כסף 04:04 - הקצב הוא המסר 06:56 - ראפר 01:05 - ולסיום: גרמניה האחרת ג'יימס (גל סיון) - תופים. בהופעות שליוו את האלבום, ניגן תומר צדקיהו. מוקי די (דני ניב) - שירה פילוני (דני קרק) - גיטרות וקולות חמי (כפיר ארצי) - שירה מירו (עמיר ירוחם) - שירה נימי נימ (נמרוד רשף) - שירה פלומפי B (אמיר בסר) - גיטרות וקולות דוידי (דוד מוסקטל) - באס זוהי הפעם הראשונה שבה ההרכב הזה יצר במשותף אלבום שלם. מידע על האלבום בום קרנבל באתר MusicBrainz עינב שיף‏, טראח, באתר וואלה, 22 בספטמבר 2008 ערך זה הוא קצרמר בנושא אלבומים. אתם מוזמנים לתרום לוויקיפדיה ולהרחיב אותו.